ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆ ԵՎ ԼՐԱՑՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ 

	1. Ընթացիկ իրավիճակը, խնդիրները և իրավական ակտի ընդունման անհրաժեշտությունը.
Հայաստանի Հանրապետության 2026 թվականի պետական բյուջեով 1157. «Քաղաքային զարգացում» ծրագրի «21001. Երևանի մետրոպոլիտենի ենթակառուցվածքների նորոգում» միջոցառման (այսուհետ՝ Միջոցառում) իրականացման համար ի սկզբանե նախատեսվել է 2,500,000.0 հազ. դրամ։ Միաժամանակ, նախորդ տարվա պայմանագրային պարտավորությունների կատարման նպատակով Միջոցառման ֆինանսավորումն ավելացվել է ևս 310,243.7 հազ. դրամով։
2026 թվականի ընթացքում Միջոցառման շրջանակում իրականացված աշխատանքների, կնքված պայմանագրերի, գնման ընթացակարգերի արդյունքների, ինչպես նաև ընթացիկ տարվա ընթացքում առանձին աշխատանքների իրականացման հնարավոր ժամկետների գնահատման արդյունքում առաջացել է Միջոցառման անվանացանկի և արդյունքային ցուցանիշների վերանայման անհրաժեշտություն։
Մասնավորապես, մի շարք նախատեսված աշխատանքների մասով մրցութային ընթացակարգերը դեռևս չեն կայացել, իսկ ընթացիկ տարվա ընթացքում դրանց կազմակերպման և աշխատանքների ամբողջական իրականացման համար առկա ժամկետները բավարար չեն։ Միաժամանակ, որոշ աշխատանքների մասով ձևավորվել են տնտեսումներ կամ փաստացի չկատարումներ, իսկ մետրոպոլիտենի անվտանգ և անխափան շահագործումն ապահովելու նպատակով առաջացել են լրացուցիչ և առաջնահերթ բնույթի աշխատանքների իրականացման անհրաժեշտություն, որոնց մասով առկա են կնքված պայմանագրեր՝ «Գնումների մասին» օրենքի 15-րդ հոդվածի 6-րդ մասով:
Արդյունքում, Միջոցառման շրջանակում ձևավորվել է ընդհանուր 492,993.5 հազ. դրամի ներքին չօգտագործվող միջոցներ՝ չկատարումների և տնտեսված միջոցների հաշվին, որն անհրաժեշտ է վերաբաշխել նույն Միջոցառման շրջանակում՝ առավել առաջնահերթ և ընթացիկ տարում իրատեսորեն իրականացվելիք աշխատանքների ֆինանսավորումն ապահովելու նպատակով։
Միաժամանակ, Միջոցառման նախատեսված աշխատանքների ամբողջական իրականացումն ապահովելու համար առաջացել է լրացուցիչ 123,638.4 հազ. դրամի ֆինանսավորման անհրաժեշտություն, որն առաջարկվում է հատկացնել 1157. «Քաղաքային զարգացում» ծրագրի «21002. Երևանի մետրոպոլիտենի ենթակառուցվածքների կառուցում» Միջոցառումից։ Հաշվի առնելով, որ 21002 Միջոցառումից վերաբաշխվող գումարը նախատեսվում է ուղղել 21001 Միջոցառման շրջանակում առաջացած առաջնահերթ և փաստացի անհրաժեշտ ծախսերի ֆինանսավորմանը՝ առաջարկվող վերաբաշխումը չի առաջացնի նշված գումարի վերականգնման անհրաժեշտություն, դեռ ավելին 21001 Միջոցառման չօգտագործվող մնացորդային մասը՝40,701.6 հազար դրամը,  Նախագծով առաջարկվում է ուղղել ՀՀ կառավարության պահուստային ֆոնդ:
Արդյունքային ցուցանիշների փոփոխության անհրաժեշտությունը պայմանավորված է նաև մետրոպոլիտենի շարժակազմի և ենթակառուցվածքների տեխնիկական վիճակով։
· Մասնավորապես, «Վագոնների նորոգում /հատ/» արդյունքային ցուցանիշի ավելացման անհրաժեշտությունը պայմանավորված է շահագործվող վագոնների մի շարք հիմնական հանգույցների և պահեստամասերի ծայրահեղ մաշվածությամբ։ Առկա անվազույգերի մի մասը դուրս է եկել շրջատաշման թույլատրելի չափանիշներից և ենթակա չէ հետագա անվտանգ օգտագործման։ Անվտանգ և հուսալի շահագործումն ապահովելու նպատակով անհրաժեշտ է ձեռք բերել համապատասխան պահեստամասեր, այդ թվում՝ անվազույգեր:
	 «Կարեն Դեմիրճյանի անվան Երևանի մետրոպոլիտեն» ՓԲԸ-ի շահագործման մեջ գտնվող 81-714 մոդելի թվով 3 միջանկյալ վագոնները ներկայումս գտնվում են տեխնիկապես անբավարար և գերմաշված վիճակում։ Դրանց տեխնիկական վերազինման և անվտանգության ապահովման նպատակով անհրաժեշտ է իրականացնել մեխանիկական և պնևմատիկ հանգույցների, վագոնների թափքի, ուղևորատար սրահների և էլեկտրական համակարգերի վերանորոգման ու արդիականացման աշխատանքներ։ Նշված նպատակով հայտարարված գնման մրցույթի արդյունքում 2026 թվականի հուլիսի 7-ին կնքվել է համապատասխան պայմանագիր, որի ընդհանուր արժեքը կազմում է 547,800.0 հազ. դրամ, որից 2026 թվականին նախատեսվում է վճարել կանխավճարը, որի չափը կազմում է 164,340.0 հազ. դրամ։
· «Գծի տնտեսության արդիականացում/Փայտակոճերի, ռելսերի, գծի ամրացման դետալների ձեռքբերում/» ուղղությամբ իրականացվող աշխատանքների ընթացքում առաջացել է լրացուցիչ պահանջարկ՝ անհրաժեշտություն ունենալով ձեռք բերել ևս 4,035 հատ գծի ամրացման դետալ, այդ թվում՝ 35 հատ չորսու և 4,000 հատ ճոճանակային ցցաձող։ Դրանց ձեռքբերումը անհրաժեշտ է գծային տնտեսության տեխնիկական վիճակի պահպանման և անվտանգ երթևեկության ապահովման նպատակով։
· Միաժամանակ, մետրոպոլիտենի կապի համակարգերի արդիականացման գործընթացում առաջացել է լրացուցիչ տեխնիկական անհրաժեշտություն. ներկայումս չեն գործում ղեկավարման վահանակները և հովացման ագրեգատային համակարգերը, ինչի հետևանքով աշխատանքի ընթացքում բարձր ջերմաստիճանի հասնող սարքավորումների բավարար հովացումը և պատշաճ կառավարումը լիարժեք չի իրականացվում։ Նշված հանգամանքը կարող է հանգեցնել սարքավորումների աշխատանքի խափանման և համակարգերի հուսալիության նվազման։
· Անհրաժեշտություն է առաջացել ձեռք բերել ավտոլաբորատորիա։ Մետրոպոլիտենում առկա ավտոլաբորատորիան 1980-ականների արտադրության ԿԱՎԵԶԵ մակնիշի ավտոմեքենա է, որը գտնվում է անսարք վիճակում և տեխնիկական ու բարոյական մաշվածության պատճառով այլևս հնարավոր չէ վերականգնել։ Դրա հետևանքով սահմանափակվում են վթարային իրավիճակների դեպքում ստորգետնյա ուղիներով անցնող բարձրավոլտ մալուխների վնասված հատվածների արագ հայտնաբերման և վերականգնման հնարավորությունները։
Վերոգրյալից ելնելով՝ առաջարկվում է Միջոցառման անվանացանկում կատարել համապատասխան փոփոխություններ՝ արդյունքային ցուցանիշները համապատասխանեցնելով 2026 թվականի ընթացքում փաստացի կատարված, ընթացիկ տարում իրականացվելիք և առաջնահերթ համարվող աշխատանքների ծավալներին։
Մասնավորապես՝
· «Վագոնների նորոգում /հատ/» արդյունքային ցուցանիշը նախատեսված 8 հատից ավելացնել 10 հատով,
· «Տնտեսական գնացքների  վերանորոգում, ձեռքբերում» արդյունքային ցուցանիշը նվազեցնել 1-ով, 
· «Դեպոյի վարչական շենքի մասնակի վերանորոգում» արդյունքային ցուցանիշը հանել, քանի որ համապատասխան մրցույթը դեռևս չի կայացել և ընթացիկ տարվա ընթացքում աշխատանքների ամբողջական իրականացումը հնարավոր չէ ապահովել,
· «Հաստոցների ձեռքբերում և վերանորոգում /հաստոց/» արդյունքային ցուցանիշը նվազեցնել 1 հատով, քանի որ մրցույթի արդյունքում ձեռք է բերվել թվով 2 հաստոց,
· «Քարշիչ ենթակայանների վերանորոգում և արդիականացում /ենթակայան/» ֆինանսական ցուցանիշը նվազեցնել՝ հաշվի առնելով, որ նախատեսված աշխատանքներն իրականացվել են ավելի քան կիսով չափ, սակայն ամբողջական ավարտն ընթացիկ տարում հնարավոր չէ ապահովել,
· «Գծի տնտեսության արդիականացում/Փայտակոճերի, ռելսերի, գծի ամրացման դետալների ձեռքբերում/» արդյունքային ցուցանիշն ավելացնել 4,035 հատով,
· «Կայարանային համալիրներում կրող կոնստրուկցիաների փոխարինում /կայարան/» արդյունքային ցուցանիշը հանել, քանի որ համապատասխան մրցույթը դեռևս չի կայացել և աշխատանքների իրականացումը ընթացիկ տարում հնարավոր չէ ապահովել,
· «Կապի համակարգերի արդիականացում /համակարգ/» արդյուքային ցուցանիշի մասով փոփոխություն չի իրականացվում, սակայն ցուցանիշի բացվածքում ավելանում են համակարգերի պահպանման համար կարևոր՝ կարգավարական  համակարգի ղեկավարման վահանակի և բլոկավորման համակարգի օդափոխության ագրեգատի ձեռքբերումը,
· «Ազդանշանման, կենտրոնացման և բլոկավորման, կապի համակարգերի մալուխների հիմնանորոգում /կմ/» նախատեսված 4.5 կմ արդյունքային ցուցանիշը հանել, քանի որ համապատասխան մրցույթները դեռևս չեն կայացել,
· «Ազդանշանման, կենտրոնացման և բլոկավորման, կապի համակարգերի էլեկտրոնային սարքերի և սարքավորումների հիմնանորոգում /հատ/» նախատեսված 200 հատ արդյունքային ցուցանիշը հանել, քանի որ համապատասխան մրցույթները դեռևս չեն կայացել,
· Միջոցառման անվանացանկը լրացնել «Ավտոլաբորատորիայի ձեռքբերում /հատ/» նոր արդյունքային ցուցանիշով։
2. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է Հայաստանի Հանրապետության տարածքային կառավարման և ենթակառուցվածքների նախարարության և Երևանի քաղաքապետարանի կողմից:
3. Ակնկալվող արդյունքը
Նախագծով նախատեսվող փոփոխությունների արդյունքում Միջոցառման ֆինանսական և արդյունքային ցուցանիշները կհամապատասխանեցվեն 2026 թվականի ընթացքում փաստացի կատարված, ընթացիկ տարում իրականացվելիք և առաջնահերթ համարվող աշխատանքների ծավալներին։
Արդյունքում՝
· կապահովվի մետրոպոլիտենի շարժակազմի տեխնիկական վիճակի բարելավումը և շահագործման հուսալիության բարձրացումը.
· կապահովվի անհրաժեշտ պահեստամասերի և անվազույգերի ձեռքբերումը.
· կբարձրացվի կարգավարական, կենտրոնացման և բլոկավորման համակարգերի հուսալիությունը.
· կապահովվի վթարային իրավիճակների դեպքում բարձրավոլտ մալուխների վնասված հատվածների արագ հայտնաբերման և վերականգնման հնարավորությունը՝ ավտոլաբորատորիայի ձեռքբերման միջոցով.
· պետական բյուջեի միջոցները կօգտագործվեն առավել արդյունավետ և նպատակային՝ առաջնահերթություն տալով մետրոպոլիտենի անվտանգ և անխափան շահագործման ապահովմանը։
	4.Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին. 
	Նախագծի ընդունումը Հայաստանի Հանրապետության պետական բյուջեի եկամուտների ու ծախսերի լրացուցիչ նվազեցում չի առաջացնում:
	5. Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին
	Նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա:
	7. Կապը ռազմավարական փաստաթղթերի հետ.Հայաստանի վերափոխման ռազմավարություն 2050, Կառավարության 2026-2031 թթ. Ծրագիր, ոլորտային և/կամ այլ ռազմավարություններ
Նախագիծը բխում է ՀՀ կառավարության 20.09.2026թ. N 1236-Ա որոշմամբ հաստատված ՀՀ կառավարության 2026-2031 թվականների ծրագրի «Քաղաքաշինություն և ենթակառուցվածքներ» բաժնի «Տրանսպորտ» գլխի 3-րդ կետի 5-րդ մասի հետևյալ նպատակից՝ «Ապահովվելու է Երևանի տրանսպորտային բարեփոխումների հաջորդ փուլի իրագործումը, այդ թվում՝ Երևանի մետրոպոլիտենի ամբողջական արդիականացումը»:










